b'\n_START_ARTICLE_\nRuskosepp\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nRuskosepp\xc3\xa4 on keskikokoinen, 8\xe2\x80\x9311 mm pitk\xc3\xa4 kovakuoriainen, jonka sukupuolet ovat erin\xc3\xa4k\xc3\xb6isi\xc3\xa4. Molempien sukupuolten raajat ja peitinsiivet ovat punaruskeat, mutta koiraalla etuselk\xc3\xa4 on kokonaan mustahko, kun naaraalla sen molemmin puolin kulkee leve\xc3\xa4, punaruskea raita. Lis\xc3\xa4ksi naaraan etuselk\xc3\xa4 ja peitinsiivet ovat koiraan vastaavia kuperammat. Peitinsiiviss\xc3\xa4 on heikkoja pitkitt\xc3\xa4isviiruja ja etusel\xc3\xa4n pinnan hienorakenne saa sen n\xc3\xa4ytt\xc3\xa4m\xc3\xa4\xc3\xa4n kiillottomalta. Etusel\xc3\xa4n reunukset ulottuvat takanurkista l\xc3\xa4hes etunurkkiin asti. Koiraan tuntosarvet ulottuvat etusel\xc3\xa4n takanurkkiin saakka, naaraalla ne ovat lyhyemm\xc3\xa4t.\n_START_SECTION_\nLevinneisyys\n_START_PARAGRAPH_\nLajin levinneisyys ulottuu Ranskasta ja Irlannista Japaniin saakka. Suomessa se on heimonsa yleisimpi\xc3\xa4 lajeja ja sit\xc3\xa4 tavataan aivan koko maassa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nRuskosepp\xc3\xa4 el\xc3\xa4\xc3\xa4 monenlaisissa metsiss\xc3\xa4, etenkin kuivissa kangasmetsiss\xc3\xa4, mutta my\xc3\xb6s varsinaisen metsien ulkopuolelta kuten tunturikoivikoista ja jopa puuttomilta tunturiseuduilta. Se suosii avoimia ymp\xc3\xa4rist\xc3\xb6j\xc3\xa4 ollen harvinainen vanhoissa metsiss\xc3\xa4, mutta yleistyy huomattavasti etenkin mets\xc3\xa4hakkuun j\xc3\xa4lkeen ja ruskosepp\xc3\xa4 kuuluukin hakkuuaukeiden peruslajistoon. Ruskosepp\xc3\xa4 viihtyy my\xc3\xb6s r\xc3\xa4meill\xc3\xa4._NEWLINE_Aikuisia seppi\xc3\xa4 tavataan toukokuun lopulta hein\xc3\xa4kuun alkuun ja ne oleskelevat usein kukissa. Toukat el\xc3\xa4v\xc3\xa4t maaper\xc3\xa4ss\xc3\xa4 sammalten alla ja luultavasti sy\xc3\xb6v\xc3\xa4t niiden alaosia.'